Internationale Kampagne zur Abschaffung von Atomwaffen
D International Kampagne fir d Abschaffig vu Atomwaffe (ICAN – ) isch en international Bindnis vu Nitregierisorganisatione, wu si fir d Abschaffig vu allne Atomwaffe dur e bindende velkerrächtlige Verdrag, e Atomwaffekunväntion, yysetzt.

Dr Hauptsitz, e chlai Biro fir e Hampfle Mitarbaiter, isch uf em Biet vu dr Gmai Le Grand-Saconnex am Stadtrand vu Gämf im Ekumenische Zäntrum, wu au dr Wältchilcherot sy Sitz het. Generalsekretäri isch d Schwedi Beatrice Fihn.

Am 6. Oktober 2017 isch dr ICAN dr Friidesnobelbryys zuegsproche wore fir „ihri Arbet, Ufmerksamkait uf di katastrofale humanitere Kunsequänze vu Atomwaffe z länken un fir ihri bahnbrächende Bemiejige um e verdragli Verbot vu sonige Waffe“.<ref name="SD171006">Gegen die Logik einer atomaren Ordnung. uf: süddeutsche.de, 6. Oktober 2017. Abgruefen am 6. Oktober 2017.</ref>

 Gschicht  
D ICAN isch anne 2007 bi dr Kumferänz vum Atomwaffespeerverdrag z Wien vu dr IPPNW – Internationali Ärzt fir d Verhietig vum Atomchrieg un andere Organisationen ins Läbe gruefen un in zwelf Länder aagfange wore. Anne 2011 het d Kampagne 200 Mitglidsorganisationen in 60 Länder ghaa, 2017 sin s 468 Organisationen in 101 Länder gsii.

 Zyyl un Aktivitete zum Atomwaffeverbotsverdrag 

D ICAN will dr globale Effetligkait d Gfohr, wu 27.000 us em Chalte Chrieg verblibene Atomwaffe darstelle, ins Bewusstsyy riefe, d Abschaffig in di effetli Diskussion bringen un Druck uf Regierige uusiebe. Zue dr wytere Zyyl vu dr Kampagne ghert d Vernetzig vu Organisatione, wu wältwyt fir d Abschaffig vu Atomwaffe schaffe. D ICAN schafft uf e megli braiti Basis vu Partner zues, vu Gwärkschaften iber religiesi un humaniteri Inschtitutione bis zue Umwältschutzorganisatione.

D ICAN het in dr letschte Johr mit e Hufe Kampagne fir d Unterstitzig vun eme Verdrag zum velkerrächtlige Verbot vu Atomwaffe gworbe. Im Juli 2017 hän 122 Staate vu dr Verainte Natione fir e sonige Verdrag gstimmt. Di bishär bekannte Atommächt un di maischte NATO-Staate sin nit derby gsii bi dr Verhandlige. Au Dytschland as Mitglid vu dr nukleare Dailhab hän nit an dr Verhandlige dailgnuul, was vu ICAN Dytschland'' kritisiert woren isch. Syt em 20. Septämber 2017 lyt dr Verdrag zur Unterschrift uus. Är dritt in Chraft, sobald er vu 50 Staate ratifiziert woren isch.

Unterstitzer 
Zue dr prominänte Unterstitzer vu dr Kampagne ghere dr Dalai Lama, dr ehmolig Generalsekretär vu dr Verainte Natione Ban Ki-moon, d Fridesnobelbryysdreeger Desmond Tutu un Jody Williams un dr Jazzpianischt Herbie Hancock.

Weblink 
 Internationali Websyte vu dr Kampagne ICAN
 Websyte vu ICAN Dytschland
 Websyte vu ICAN Schwyz
 Websyte vu ICAN Eschtrych

Fueßnote 

Internationali Organisation
Fridesnobelpriis